Η **ασθένεια του ιού Ζίκα** είναι μια ασθένεια που προκαλεί ο Ιός Ζίκα. Τα συμπτώματα που εμφανίζει είναι παρόμοια με εκείνα του δάγκειου πυρετού. Στις περισσότερες περιπτώσεις (60–80%) δεν παρουσιάζονται συμπτώματα. Όταν εκδηλώνονται συμπτώματα, αυτά συνήθως συμπεριλαμβάνουν πυρετό, επιπεφυκίτιδα, αρθραλγία, πονοκέφαλο, και κηλιδοβλατιδώδες εξάνθημα. Σε γενικές γραμμές τα συμπτώματα είναι ήπια και διαρκούν λιγότερο από επτά ημέρες. Δεν έχουν σημειωθεί θανάσιμες περιπτώσεις κατά την αρχική μόλυνση από το 2015 . Η μόλυνση έχει συσχετισθεί με το σύνδρομο Guillain–Barré.

Αιτία και διάγνωση
------------------

Η ασθένεια του ιού Ζίκα μεταδίδεται κυρίως από το τσίμπημα του κουνουπιού τίγρη, του γένους *Aedes*. Μπορεί επίσης να μεταδοθεί μέσω της σεξουαλικής επαφής και μεταγγίσεων αίματος. Η ασθένεια μπορεί να μεταδίδεται από τη μητέρα στο έμβρυο και να προκαλέσει μικροκεφαλία. Η διάγνωση γίνεται μέσω της εξέτασης του αίματος, των ούρων ή του σάλιου προκειμένου να εντοπιστεί τo ριβονουκλεϊκό οξύ RNA όταν το άτομο είναι άρρωστο.

Πρόληψη και θεραπεία
--------------------

Η πρόληψη συνίσταται στην αποφυγή του τσιμπήματος κουνουπιών σε περιοχές όπου εμφανίζεται η ασθένεια. Συνιστάται επίσης η χρήση εντομοαπωθητικού σε συνδυασμό με την κάλυψη του μεγαλύτερου τμήματος του σώματος με ρούχα, η χρήση κουνουπιέρας, καθώς και η απόρριψη των στάσιμων νερών, διότι αποτελούν χώρο αναπαραγωγής των κουνουπιών. Δεν υφίσταται αποτελεσματικός εμβολιασμός. Οι αρχές υγείας της Βραζιλίας συνέστησαν το 2015 στις γυναίκες να αποφύγουν την εγκυμοσύνη λόγω της εξάπλωσης του ιού καθώς επίσης και στις εγκύους να μην ταξιδεύουν σε περιοχές όπου ο ιός βρίσκεται σε έξαρση. Ενώ δεν υπάρχει συγκεκριμένη θεραπεία, η παρακεταμόλη (ακεταμινοφένη) μπορεί να προσφέρει ανακούφιση των συμπτωμάτων. Σπανίως απαιτείται νοσοκομειακή περίθαλψη.

Ιστορία και επιδημιολογία
-------------------------

Ο ιός που προκαλεί την ασθένεια απομονώθηκε για πρώτη φορά το 1947. Η πρώτη καταγεγραμμένη έξαρση του ιού στους ανθρώπους σημειώθηκε το 2007 στη Μικρονησία. Από τον Ιανουάριο του 2016 η ασθένεια έχει εκδηλωθεί σε είκοσι περιοχές της Aμερικής. Επίσης, έχει εμφανισθεί στην Αφρική, Ασία και στις χώρες του Ειρηνικού Ωκεανού. Λόγω της πανδημίας που άρχισε το 2015 στη Βραζιλία, ο Παγκόσμιος Οργανισμός Υγείας χαρακτήρισε την ασθένεια ως έκτακτη κατάσταση διεθνούς ενδιαφέροντος στον τομέα της δημόσιας υγείας τον Φεβρουάριο του 2016.

Παραπομπές
----------

1. 1 2 3 4 5 6 7  «Zika virus». *WHO*. Ιανουάριος 2016. Ανακτήθηκε στις 3 Φεβρουαρίου 2016.
2. 1 2 3 4 5  «Factsheet for health professionals». *ecdc.europa.eu*. Ανακτήθηκε στις 22 Δεκεμβρίου 2015.
3. ↑  Musso, D.; Nilles, E.J.; Cao-Lormeau, V.-M. (2014). «Rapid spread of emerging Zika virus in the Pacific area». *Clinical Microbiology and Infection* **20** (10): O595–6. doi:10.1111/1469-0691.12707. PMID 24909208. .
4. 1 2 3 4 5 6 7 8 9 10  Chen, LH; Hamer, DH (2 February 2016). «Zika Virus: Rapid Spread in the Western Hemisphere.». *Annals of internal medicine*. PMID 26832396. .
5. ↑  «Brazil warns against pregnancy due to spreading virus - CNN.com». *CNN*. Ανακτήθηκε στις 24 Δεκεμβρίου 2015.
6. ↑  Haddow, AD; Schuh, AJ; Yasuda, CY; Kasper, MR; Heang, V; Huy, R; Guzman, H; Tesh, RB *και άλλοι*. (2012). «Genetic characterization of Zika virus strains: geographic expansion of the Asian lineage.». *PLoS neglected tropical diseases* **6** (2): e1477. PMID 22389730.
7. ↑  «WHO Director-General summarizes the outcome of the Emergency Committee regarding clusters of microcephaly and Guillain-Barré syndrome». *WHO*. 1 Φεβρουαρίου 2016. Ανακτήθηκε στις 3 Φεβρουαρίου 2016.